אברהם בים

אברהם דוד "אייב" בים (באנגלית: Abraham David "Abe" Beame; 20 במרץ 1906 – 10 בפברואר 2001) היה פוליטיקאי אמריקאי  שכיהן כראש עיריית ניו יורק בשנים 1974–1977.

ביוגרפיה 
בים נולד בלונדון, בשם אברהם דוד בירנבאום. הוריו פיליפ ואסתר (לבית גולדפרב) היגרו מוורשה לאנגליה. שלושה חודשים לאחר לידתו עזבו הוריו את אנגליה ועברו לארצות הברית. בים גדל בלואר איסט סייד בניו יורק, למד בסיטי קולג' של ניו יורק, ובשנת 1928 סיים שם בהצטיינות תואר ראשון בעסקים.

עוד כסטודנט הקים חברת ראיית חשבון. לאחר לימודיו לימד בתיכון בשכונת ריצ'מונד היל בקווינס, בשנים 1929–1946. בשנים 1944–1945 לימד במקביל באוניברסיטת ראטגרס.

בשנים 1952–1961 כיהן כמנהל התקציב של ניו יורק. בשנת 1965 היה מועמד המפלגה הדמוקרטית לראשות עיריית ניו יורק, אך לא נבחר.

בשנת 1973 נבחר לראשות עיריית ניו יורק מטעם המפלגה הדמוקרטית. במהלך הקדנציה שלו נאלץ בים להתמודד עם המשבר הכספי הגדול של עיריית ניו יורק ולמנוע פשיטת רגל של העירייה. בזמן כהונתו אירעה גם הפסקת החשמל בניו יורק בשנת 1977. עד סוף הקדנציה עברה קופת העירייה מגירעון של מיליארד וחצי דולר ליתרה של כמאתיים מיליון דולר. טרם הבחירות של שנת 1977 הפסיד בים לאד קוץ' בפריימריז של המפלגה הדמוקרטית.

בים היה ראש העיר היהודי השני, לאחרי פיורלו לה גוארדיה.

חיים אישיים 
בים היה נשוי למרי (לבית אייגרמן), ולהם שני בנים, אדמונד וברנרד. הוא התגורר תחילה בקראון הייטס, ולאחר מכן עבר לפרוספקט פארק.

נפטר ב-10 בפברואר 2001, אחר שעבר ניתוח לב פתוח. נקבר בבית הקברות מונטיפיורי החדש.

קישורים חיצוניים 

 
 
 Abraham Beame Is Dead at 94; Mayor During 70's Fiscal Crisis

הערות שוליים

ערכים שבהם תבנית בריטניקה אינה מתאימה
ראשי עיריית ניו יורק
בוגרי הסיטי קולג' של ניו יורק
יהודים ראשי עיריות בארצות הברית
חברי המפלגה הדמוקרטית (ארצות הברית)
אמריקאים ממוצא פולני-יהודי
אמריקאים שנולדו ב-1906
אמריקאים שנפטרו ב-2001